Document ID: 31984L0467

ΟΔΗΓΙΑ ΤΟΥ ΣΥΜΒΟΥΛΙΟΥ της 3ης Σεπτεμβρίου 1984 για την τροποποίηση της οδηγίας 80/836/Ευρατόμ όσον αφορά τους βασικούς κανόνες προστασίας της υγείας του πληθυσμού και των εργαζομένων από τους κινδύνους που προκύπτουν από ιοντίζουσες ακτινοβολίες
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως τα άρθρα 31 και 32,
την πρόταση της Επιτροπής η οποία διατυπώθηκε μετά από γνώμη ομάδας προσωπικοτήτων που ορίστηκαν από την Επιστημονική και Τεχνική Επιτροπή μεταξύ των εμπειρογνωμόνων επιστημόνων των κρατών μελών,
τη γνώμη του Ευρωπαϊκού Κοινοβουλίου (1),
τη γνώμη της Οικονομικής και Κοινωνικής Επιτροπής (2),
Εκτιμώντας:
ότι η συνθήκη για την ίδρυση της Ευρωπαϊκής Κοινότητας Ατομικής Ενέργειας ορίζει ότι πρέπει να καθοριστούν οι βασικοί κανόνες προστασίας της υγείας του πληθυσμού και των εργαζομένων από τους κινδύνους που προκύπτουν από ιοντίζουσες ακτινοβολίες, όπως προβλέπονται ιδίως στο άρθρο 30, για να δοθεί η δυνατότητα σε κάθε κράτος μέλος, σύμφωνα με το άρθρο 33, να θεσπίσει τις κατάλληλες νομοθετικές, κανονιστικές και διοικητικές διατάξεις για την εξασφάλιση της τηρήσεως των βασικών αυτών κανόνων, να λάβει τα αναγκαία μέτρα για την εκπαίδευση, τη διαπαιδαγώγηση και την επαγγελματική κατάρτιση και να θεσπίσει διατάξεις εναρμονισμένες προς αυτές που εφαρμόζονται εν προκειμένω στα άλλα κράτη μέλη-
ότι το Συμβούλιο εξέδωσε, στις 2 Φεβρουαρίου 1959, οδηγίες που καθορίζουν τέτοιους βασικούς κανόνες (3), όπως τροποποιήθηκαν τελευταία με την οδηγία 80/836/Ευρατόμ (4)-
ότι το ενδιαφέρον μιας μερικής αναθεώρησης των παραρτημάτων I και III της οδηγίας 80/836/Ευρατόμ προέκυψε από την εξέλιξη των επιστημονικών γνώσεων στον τομέα της ραδιολογικής προστασίας-
ότι η προστασία της υγείας των εργαζομένων και του πληθυσμού απαιτεί να υπόκειται σε ρύθμιση κάθε δραστηριότητα η οποία εγκυμονεί κίνδυνο που προκύπτει από ιοντίζουσες ακτινοβολίες-
ότι οι βασικοί κανόνες πρέπει να προσαρμόζονται προς τους όρους χρησιμοποίησης της πυρηνικής ενέργειας και ότι ποικίλλουν ανάλογα με το εάν πρόκειται για την προσωπική ασφάλεια των εργαζομένων που εκτίθενται στις ιοντίζουσες ακτινοβολίες ή για την προστασία του πληθυσμού-
ότι οι τιμές των παραρτημάτων I και III της οδηγίας 80/836/Ευρατόμ είναι εν μέρει μόνο σύμφωνες με τις πρόσφατες επιστημονικές γνώσεις-
ότι για τον καθορισμό ορισμένου αριθμού των τιμών αυτών χρειάστηκε προσωρινά να ληφθούν υπόψη τιμές που είχαν καθοριστεί κατά το παρελθόν για τις ανώτατες επιτρεπτές συγκεντρώσεις στις οδηγίες του 1959, του 1962 και του 1966-
ότι κατά το 1980 δεν κατέστη δυνατό να γίνουν υπολογισμοί για όλα τα υπό εξέταση ραδιονουκλεΐδια-
ότι η Οικονομική και Κοινωνική Επιτροπή, στη γνώμη της της 7ης Ιουλίου 1983, έκρινε αναγκαία την τροποποίηση των ετήσιων ορίων των δόσεων που καθορίζονται για τον κρυσταλλώδη φακό των οφθαλμών στα άρθρα 9 και 12 της οδηγίας 80/836/Ευρατόμ, προκειμένου να ληφθούν υπόψη οι τελευταίες συστάσεις της Διεθνούς Επιτροπής Ραδιολογικής Προστασίας, γεγονός που συνεπάγεται τροποποίηση των ορίων που καθορίζονται στο παράρτημα III για το κρυπτόν- ότι ενδείκνυται να υιοθετηθούν οι τροποποιήσεις αυτές,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 80/836/Ευρατόμ τροποποιείται ως εξής:
1. στο άρθρο 1 στοιχείο β) (ραδιολογικοί, βιολογικοί και ιατρικοί όροι), η έκφραση "dose effective" του γαλλικού κειμένου αντικαθίσταται από την έκφραση "dose efficace"-
2. στο άρθρο 6, το στοιχείο α) αντικαθίσταται από το ακόλουθο κείμενο:
"α) τα διάφορα είδη δραστηριοτήτων που συνεπάγονται έκθεση σε ιοντίζουσες ακτινοβολίες πρέπει να αιτιολογούνται εκ των προτέρων βάσει των πλεονεκτημάτων που παρέχουν (1)-
(1) Λαμβανομένης υπόψη, για τις ιατρικές δραστηριότητες, της οδηγίας 84/466/Ευρατόμ του Συμβουλίου της 3ης Σεπτεμβρίου 1984 για τον καθορισμό των θελιωδών μέτρων σχετικά με την προστασία από τις ακτινοβολίες όσων υποβάλλονται σε ιατρικές εξετάσεις και θεραπευτική αγωγή (ΕΕ αριθ. L 265 της 5. 10. 1984, σ. 1)."-
3. στο άρθρο 9, το στοιχείο α) αντικαθίσταται από το ακόλουθο κείμενο:
"α) το όριο για την ενεργό δόση, η οποία χρησιμοποιείται βασικά στην πράξη (1) για την εκτίμηση των εσωτερικών εκθέσεων, υπολογιζομένων με τις μεθόδους που εκτίθενται στο παράρτημα II, τμήμα Ε, καθορίζεται σε 50 mSv (5 rem) ανά έτος, ενώ η μέση δόση σε καθένα από τα θιγόμενα όργανα ή ιστούς δεν πρέπει να υπερβαίνει τα 500 mSv (50 rem) ανά έτος-
(1) Αυτό το όριο ενεργού δόσης λαμβάνεται υπόψη κατά τον υπολογισμό των ορίων ετήσιας πρόσληψης που δίνονται στο παράρτημα III, και τα οποία βοηθούν στον καθορισμό των παράγωγων ορίων συγκέντρωσης, μεταξύ άλλων στον αέρα και στο νερό."-
4. στο άρθρο 9 στοιχείο β), η πρώτη περίπτωση αντικαθίσταται από το ακόλουθο κείμενο:
"- το όριο της δόσης για τον κρυσταλλώδη φακό των οφθαλμών καθορίζεται σε 150 mSv (15 rem) ανά έτος,"-
5. το άρθρο 12 παράγραφος 3, το στοιχείο α) αντικαθίσταται από το ακόλουθο κείμενο:
"α) το όριο για την ενεργό δόση, που χρησιμοποιείται βασικά στην πράξη (1) για την εκτίμηση των εσωτερικών εκθέσεων, υπολογιζόμενες με τις μεθόδους που εκτίθενται στο παράρτημα II, τμήμα Ε, καθορίζεται σε 5 mSv (0,5 rem) ανά έτος- η μέση δόση σε καθένα από τα θιγόμενα όργανα ή ιστούς δεν πρέπει να υπερβαίνει τα 50 mSv (5 rem) ανά έτος-
(1) Αυτό το όριο ενεργού δόσης λαμβάνεται υπόψη κατά τον υπολογισμό των ορίων ετήσιας πρόσληψης που δίνονται στο παράρτημα III, και τα οποία βοηθούν στον καθορισμό των παράγωγων ορίων συγκέντρωσης, μεταξύ άλλων στον αέρα και στο νερό."-
6. στο άρθρο 12 παράγραφος 3 στοιχείο β), η πρώτη περίπτωση αντικαθίσταται από το ακόλουθο κείμενο:
"- το όριο της δόσης για τον κρυσταλλώδη φακό των οφθαλμών καθορίζεται σε 15 mSv (1,5 rem) ανά έτος,"-
7. το παράρτημα I αντικαθίσταται από το παράρτημα I της παρούσας οδηγίας-
8. στο παράρτημα II, τμήμα Ε, πρώτη και δεύτερη γραμμή, η έκφραση "dose effective" στο γαλλικό κείμενο αντικαθίσταται από την έκφραση "dose efficace"-
9. το παράρτημα III αντικαθίσταται από το παράρτημα III της παρούσας οδηγίας.
Άρθρο 2
Τα κράτη μέλη λαμβάνουν τα αναγκαία μέτρα για να συμμορφωθούν με την παρούσα οδηγία το αργότερο μέσα σε προθεσμία 18 μηνών από τη δημοσίευσή της.
Τα κράτη μέλη ανακοινώνουν στην Επιτροπή τις διατάξεις που θεσπίζουν κατ' εφαρμογή της παρούσας οδηγίας.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 3 Σεπτεμβρίου 1984.

Labels: 10
16
9
14